हां, गोकले गी मछुआ चलांदे चाली ब’रे होई गे हे। उसगी इक गल्ला दा पता नेईं हा लग्गा करदा, जे ए डबर बीह्यें ब’रें परैंत्त बल की लैंदी ऐ ? उसने अपने बब्बै कोला बी केईं बारी सुनेआ हां, ते दो बारी उसने अपनी अक्खीं बी दिक्खी लैता हा जे त’वी बल लैंदी ऐ पर उसदी समझा च किश नेईं हा औंदा जे ए की हुंदा ऐ ? उसने दऊं बारी चऊं मनुक्खें दियां बलियां लगदियां दिक्खियां हियां। बलीं बी कुसै बुड्ढे-बमारा दियां नेईं, लैह्-लैह् करदे दऊं जुआन मर्दें ते दऊं जनानियें दियां। ओ सब दिखदे-दिखदे त’वी च डुब्बी गे हे।